Inbreker 2 j. tronk toe ná hy polisie besteel | Netwerk24
Deur Cara-Lee Dorfling 18 Junie 2019 20:21
Christo Goeda is Dinsdag vir 'n inbraak en diefstal by die Stormsrivier-polisiekantoor tot twee jaar tronkstraf gevonnis.
Christo Goeda (32), wat drie vorige veroordelings van huisbraak en diefstal het, het op 23 Mei kort ná middernag op die Stormsrivier-polisiekantoor in die Oos-Kaap toegeslaan.
Goeda het op die betrokke aand oor die polisiekantoor se draad geklim, 'n venster by die administrasieafdeling oopgedwing en die gebou binnegegaan, terwyl hy onbewus was van polisiebeamptes wat sy skelmstreke op kringtelevisie dophou.
Sers. Majola Nkohli, polisiewoordvoerder, sê die polisie het Goeda in die kantoor vasgetrek terwyl hy besig was om 'n rekenaar te ontkoppel.
Twee geheuestokkies, wat aan 'n lid van die polisiekantoor behoort, is ook in Goeda se broeksak gekry.
Goeda het Dinsdag in die landdroshof in Stormsrivier verskyn waar hy op aanklagte van huisbraak en diefstal skuld beken het.
Brig. John Lebok, bevelvoerder van die Humansdorp-polisiegebied, het die vonnis van twee jaar verwelkom wat deur landdros Jakobus Richter opgelê is.
"Ek glo die vonnis sal as afskrikmiddel dien vir enigeen wat dalk probeer om 'n soortgelyke misdaad te pleeg," sê Lebok in 'n verklaring.